Winifred Hathaway

Addysgwr o'r Unol Daleithiau a aned yng Nghymru oedd Winifred Phillips Hathaway (1870 – 1 Rhagfyr 1954). Bu'n ysgrifennydd a chyfarwyddwr cyswllt Cymdeithas Genedlaethol er Atal Dallineb yr Unol Daleithiau rhwng 1916 a 1949.

 Bywyd cynnar 
Ganed Winifred H. Phillips yn Sir Benfro, Cymru, yn ferch i Daniel Phillips a Mary Morgan Phillips. Addysgwyd hi yng Ngholeg Normal Efrog Newydd, gan gwblhau hyfforddiant athrawon yn 1893. Enillodd radd  mewn economeg a moeseg gymdeithasol yng Ngholeg Radcliffe, Massachusetts a gradd meistr ym Mhrifysgol Efrog Newydd. Ar gyfer ei hastudiaethau graddedig, bu'n gwneud gwaith ymchwil yn Swyddfa Cofnodion Eugenics yn Cold Springs Harbour lle cydweithiodd gyda Charles B. Davenport.

 Gyrfa 
Bu Phillips yn dysgu yn Ninas Efrog Newydd, ac yng Ngholeg Hunter, lle y bu'n bennaeth yr adran hanes. Daeth yn ysgrifennydd y Gymdeithas Genedlaethol er Atal Deillion ym 1916. Yr un flwyddyn, mynychodd gynhadledd Cymdeithas Ymchwil Eugenics, a gwasanaethodd ar gyngor gweithredol y sefydliad hwnnw. Roedd hi'n un o'r siaradwyr yng "Nghwrs Addysg y Deillion" ym Mhrifysgol Harvard yn 1920, gan ganolbwyntio ar y plentyn ysgol â golwg rhannol, ac am fesurau "arbed golwg" fel gwell goleuadau mewn ystafelloedd dosbarth, seddi priodol, sbectol, a deunyddiau darllen wedi'u haddasu. Bu hefyd yn cefnogi arferion llyfrgell i gynorthwyo darllenwyr â golwg gwan i ddod o hyd i ddeunyddiau addas. Roedd ei gwaith yn golygu llawer iawn o deithio, gan gynnwys taith ddarlithio yn 1927 trwy 16 talaith, a thaith ddarlithio ym 1932 o amgylch arfordir gorllewinol America a Hawaii.

Dyfarnwyd Medal Aur Leslie Dana iddi gan Gymdeithas y Deillion yn St. Louis yn 1937. Hi oedd yr ail wraig a anrhydeddwyd yn y modd hwn; y cyntaf oedd mentor Hathaway, Louisa Lee Schuyler, yn 1926. Ymddeolodd Hathaway yn 1949. Derbyniodd Wobr Ambrose M. Shotwell yn 1950.

Mae llenyddiaeth Hathaway yn cynnwys The Importance of Eye Health in Occupational Therapy (1929), Well-Lighted Schoolhouse: A Cooperative Effort (1930). a'r gwerslyfr Education and Health of the Partally Sighted Child (1943).

 Bywyd personol ac etifeddiaeth 
Priododd Winifred H. Phillips â George Adelbert Hathaway, clerigwr Undodaidd, yn 1904. Bu farw Winifred Hathaway yn 1954, yn 84 mlwydd oed. Ym 1959, sefydlodd y Gymdeithas Genedlaethol er Atal Dallineb Wobr Winifred Hathaway er cof amdani.

 Cyfeiriadau 

Categori:Cyn-fyfyrwyr Prifysgol Efrog Newydd
Categori:Pobl o Sir Benfro
Categori:Marwolaethau 1954
Categori:Genedigaethau 1870
Categori:Pobl o'r Unol Daleithiau o dras Gymreig
Categori:Addysg yn yr Unol Daleithiau yn yr 20fed ganrif
Categori:Addysg yn yr Unol Daleithiau yn y 19eg ganrif
Categori:Addysgwyr y 19eg ganrif o'r Unol Daleithiau
Categori:Addysgwyr benywaidd o Gymru